隆茂宗鄙余所得蘇後湖像别爲作短軸超然有物外意
作者：周紫芝
朝代：宋

paragraphs: 高人本難名，畫手不可俗。
世無癡虎頭，丹青涴冰玉。
支郎唾俗畫，爲我作短軸。
遂出三昧手，觀此真面目。
衣冠有山林，風味到僮僕。
悠悠跨蹇驢，眇眇出寒谷。
薄暮殊未歸，落日下古木。
未知適何門，敲門看修竹。
無酒意闕然，鴟夷尚空腹。
長鬚頗觧事，歸騎不敢趣。
更復問前山，誰家酒堪漉。